《五月长斋诗》
魏晋·支遁

炎精育仲气，朱离吐凝阳。广汉潜凉变，凯风乘和翔。

令月肇清斋，德泽润无疆。四部钦嘉期，洁己升云堂。

静晏和春晖，夕阳厉秋霜。萧条咏林泽，恬愉味城傍。

逸容研冲赜，彩彩运宫商。匠者握神标，乘风吹玄芳。

渊汪道行深，婉婉化理长。亹亹维摩虚，德音畅游方。

罩牢妙倾玄，绝致由近藏。略略微容简，八言振道纲。

掇烦练陈句，临危折婉章。浩若惊飙散，囧若挥夜光。

寓言岂所托，意得筌自丧。沾洏妙习融，靡靡轻尘亡。

萧索情牖颓，寥郎神轩张。谁谓冥津遐，一悟可以航。

愿为游游师，棹柂入沧浪。腾波济漂客，玄归会道场。

作者简介：支遁（314-366），字道林，世称支公，也称林公，别称支硎，本姓关。陈留（今河南开封市）人，或说河东林虑（今河南林县）人。东晋高僧、佛学家、文学家。他初隐余杭山，25岁出家，曾居支硎山，后于剡县（今浙江省嵊县）沃洲小岭立寺行道，僧众百余。晋哀帝时应诏进京，居东安寺讲道，三年后回剡而卒。他精通佛理，有诗文传世。据文献记载，《神骏图》画的是支遁爱马的故事。